b'\n_START_ARTICLE_\nH\xc3\xa4\xc3\xa4demeeste Seltsimaja\n_START_PARAGRAPH_\nH\xc3\xa4\xc3\xa4demeeste Seltsimaja on hoone H\xc3\xa4\xc3\xa4demeeste alevikus. Hoone kasutajaks on Suurk\xc3\xbcla MT\xc3\x9c, kes korraldab selles seltsitegevust.\n_START_SECTION_\nAjalugu\n_START_PARAGRAPH_\nHoone valmis 1914. aastal ja algselt paiknesid seal vallakool ning k\xc3\xb6stri eluruumid. Nelja aasta p\xc3\xa4rast kingiti maja H\xc3\xa4\xc3\xa4demeeste Miikaeli kogudusele. Kool kolis nendest ruumidest v\xc3\xa4lja 1938, kuna pidas \xc3\xbc\xc3\xbcri liiga k\xc3\xb5rgeks. J\xc3\xa4rgnevalt kasutati hoonet nii eluruumidena kui isegi kohaliku tulet\xc3\xb5rjeseltsi koosk\xc3\xa4imiskohana._NEWLINE_Ulatuslikum remont tehti aastatel 1960\xe2\x80\x931961, et avada hoone kultuurimajana. J\xc3\xa4rgmine kapitaalremont toimus vahemikus 1978\xe2\x80\x931980 ning siis toodi majja ka keskk\xc3\xbcte. Kultuurimaja tegevus l\xc3\xb5ppes 1994. aastal, kui vallavolikogu otsusega anti hoone tagasi H\xc3\xa4\xc3\xa4demeeste kogudusele._NEWLINE_Kogudus rentis ruumid v\xc3\xa4lja \xc3\xb6\xc3\xb6klubile Pesa, mis tegutses 2001. aastani, kuid p\xc3\xa4rast seda j\xc3\xa4i hoone t\xc3\xbchjalt seisma. 2004, kui taotlustele avanesid PRIA meetmed, k\xc3\xbcsis Suurk\xc3\xbcla MT\xc3\x9c toetust ligemale miljoni krooni ulatuses ja rentis maja koguduselt. J\xc3\xa4rgneval aastal ostis vallavolikogu 350 000 krooni eest hoone koos maaga._NEWLINE_V\xc3\xa4ljast sai maja korda 2006. aastal, kuid selle j\xc3\xa4rgnes veel kolm aastat sisemisi viimistlust\xc3\xb6id. PRIA toetusele t\xc3\xa4iendavalt rahastas hoone remonti ka H\xc3\xa4\xc3\xa4demeeste vald veel kolme miljoni krooniga._NEWLINE_Seltsimaja avas taas uksed H\xc3\xa4\xc3\xa4demeeste XXIII kodukandip\xc3\xa4evadel augustis ja ametlik avamispidu oli 26. detsembril 2009.'